Hittegolf laat noorde van land sweet | Maroela Media
Inwoners in Mpumalanga en Limpopo kan hulself staal vir 'n baie warm naweek nadat 'n hittegolf dié provinsies Donderdag getref het.
Volgens Kumsa Masizana, 'n weervoorspeller verbonde aan die Suid-Afrikaanse Weerdiens (SAWD) sal die hitte na verwagting tot Saterdag duur. Temperature sal teen Sondag weer normaliseer.
"Die hittegolf het temperatuurstygings in die Hoëveld van Mpumalanga en die hele Limpopo tot gevolg. Temperature van tussen 33 °C en 40 °C kan verwag word," bevestig Masizana.
Temperature het in die res van die land ook begin styg, maar Masizana sê dit is normaal vir hierdie tyd van die jaar en kan nie noodwendig aan die hittegolf toegeskryf word nie.
Volgens Masizana verwag die weerdiens bonormale minimum- en maksimumtemperature tussen Oktober en Desember vir die noordelike dele van die land, waaronder Gauteng, Mpumalanga en Limpopo.
Die sogenaamde "normaal" verwys na die gemiddelde temperature in Suid-Afrika oor die afgelope 35 jaar. Dit beteken dat Suid-Afrika 'n effens warmer somer kan verwag hoewel daar geen uitermatige temperatuurverskil gaan wees nie.
Maroela Media het vroeër berig 'n bonormale somerreënvalseisoen word vir die noordoostelike gebiede, waaronder Gauteng, Mpumalanga, Noordwes en die noordelike gedeeltes van die Vrystaat en KwaZulu-Natal, verwag. Die suidwestelike dele van die land kan egter minder reën verwag.
Russel Meiring, woordvoerder van ER24, waarsku dat mense uiters versigtig moet wees tydens 'n hittegolf omdat hitte-uitputting maklik kan voorkom.
Volgens Meiring is tekens van hitte-uitputting duiseligheid, spierkrampe, braking, hoofpyn, swakheid en stuiptrekkings.
Meiring deel die volgende wenke om te keer dat jy hitte-uitputting opdoen:
Maak seker babas, bejaardes en kinders bly ook ten alle tye goed hidreer.
Maak seker jou troeteldiere het 'n koel plek om te ontspan en om water te drink.
Probeer om weg te bly van direkte sonlig.
Dra beskermende klere en gebruik sonskerm.
Beperk buitemuurse aktiwiteite. Mense wat buite moet werk, moet probeer om baie water te drink en te rus.
As jy tyd in 'n swembad gaan deurbring, maak seker van jou en jou kinders se veiligheid. Maak seker dat kinders onder toesig is terwyl hulle in die swembad is.
Moet glad nie kinders of troeteldiere alleen in 'n toe voertuig laat nie. Selfs nie met 'n oop venster nie.
39 grade celsius is beslis nie normaal vir die Suidkus van KZN nie. Was in 7 jaar nog nie so warm nie
Goeie raad om koel te bly. Maak jou toe in n kombers dan kan die hitte nie inkom nie.
Goeie raad sit kombers in vrieskas en haal hom uit na 2ure
Niks snaaks vir Limpopo nie. Amper elke Somer het ons hierdie soort temperature! En natuurlik die min reën. Wanneer dit so uitermatig warm word dan hoop ons almal maar dat die weer sal opbou en goeie reën bring maar dit gebeur bitter min! Die gebiede wat goeie reën kry moet baie dankbaar wees!